“ทองคำ” ปิดบวก 22 เหรียญ นลท.แห่ซื้อสินทรัพย์ปลอดภัย หลังวิตกเงินเฟ้อพุ่ง
สัญญาทองคำตลาดนิวยอร์ก ปิดพุ่ง 22.7 เหรียญ นักลงทุนซื้อทองคำในฐานะสินทรัพย์ปลอดภัย หลังวิตกเงินเฟ้อพุ่งขึ้นสูงเกินคาดในเดือนพ.ค.
สัญญาทองคำตลาดนิวยอร์ก ปิดพุ่ง 22.7 เหรียญ นักลงทุนซื้อทองคำในฐานะสินทรัพย์ปลอดภัย หลังวิตกเงินเฟ้อพุ่งขึ้นสูงเกินคาดในเดือนพ.ค.
11 มิ.ย. 2565

ผู้สื่อข่าวรายงานว่า สัญญาทองคำตลาดนิวยอร์กปิดพุ่งขึ้นในวันศุกร์ (10 มิ.ย.) เนื่องจากนักลงทุนได้พากันเข้าซื้อทองคำในฐานะสินทรัพย์ปลอดภัย ท่ามกลางความวิตกเกี่ยวกับภาวะเงินเฟ้อ หลังสหรัฐเปิดเผยข้อมูลเงินเฟ้อพุ่งขึ้นสูงเกินคาดในเดือนพ.ค.
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. พุ่งขึ้น 22.7 ดอลลาร์ หรือ 1.23% ปิดที่ 1,875.5  ดอลลาร์/ออนซ์ ซึ่งเป็นระดับสูงสุดนับตั้งแต่วันที่ 5 พ.ค. และในรอบสัปดาห์นี้ปรับตัวขึ้น 1.4%
สัญญาโลหะเงินส่งมอบเดือนก.ค. เพิ่มขึ้น 11.4 เซนต์ หรือ 0.52% ปิดที่ 21.931 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 4.9 ดอลลาร์ หรือ 0.5% ปิดที่ 971 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 8.60 ดอลลาร์ หรือ 0.4% ปิดที่ 1,907.00 ดอลลาร์/ออนซ์
โดยบรรดานักลงทุนเข้าซื้อสัญญาทองคำท่ามกลางความวิตกเกี่ยวกับเงินเฟ้อ หลังกระทรวงแรงงานสหรัฐเปิดเผยในวันศุกร์ (10 มิ.ย.) ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพ.ค. เมื่อเทียบรายปี ซึ่งเป็นระดับสูงสุดครั้งใหม่ในรอบ 40 ปี และสูงกว่าที่นักวิเคราะห์คาดการณ์ที่ระดับ 8.3% โดยดัชนี CPI ดังกล่าวสูงกว่าระดับ 8.3% ในเดือนเม.ย. และสูงกว่าระดับ 8.5% ที่ทำไว้ในเดือนมี.ค. ซึ่งเป็นระดับสูงสุดนับตั้งแต่เดือนธ.ค.2524
นอกจากนี้ ดัชนี CPI เพิ่มขึ้น 1.0% ในเดือนพ.ค. เมื่อเทียบรายเดือน สูงกว่าตัวเลขคาดการณ์ที่ระดับ 0.7% ขณะเดียวกัน ดัชนี CPI พื้นฐาน ซึ่งไม่นับรวมหมวดอาหารและพลังงาน พุ่งขึ้น 6.0% ในเดือนพ.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 5.9% และเมื่อเทียบรายเดือน ดัชนี CPI พื้นฐานดีดตัวขึ้น 0.6% ในเดือนพ.ค. สูงกว่าตัวเลขคาดการณ์ที่ระดับ 0.5%
สำหรับการเปิดเผยข้อมูลเงินเฟ้อของสหรัฐที่เพิ่มขึ้นในเดือนพ.ค.กระตุ้นแรงเทขายอย่างหนักในตลาดหุ้นสหรัฐ และหนุนการเข้าซื้อทองคำในฐานะสินทรัพย์ปลอดภัย
อีกทั้งสัญญาทองคำยังได้แรงหนุน หลังการเปิดเผยผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐ ดิ่งลงสู่ระดับ 50.2 ในเดือนมิ.ย. ซึ่งเป็นระดับต่ำสุดนับตั้งแต่เริ่มมีการรวบรวมข้อมูลดังกล่าวในช่วงทศวรรษ 1940 และต่ำกว่าตัวเลขคาดการณ์ของนักวิเคราะห์ที่ระดับ 58.5 หลังจากแตะระดับ 58.4 ในเดือนพ.ค.